Ir-Regolament tal-Kummissjoni (KE) Nru 486/2002
tat-18 ta’ Marzu 2002
li jemenda r-Regolament (KE) Nru 2848/98 dwar is-settur tat-tabakk mhux maħdum rigward l-iffissar ta’ ċerti limiti ta’ żmien
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2075/92 tat-30 ta’ Ġunju 1992 dwar l-organizzazzjoni komuni tas-suq tat-tabakk mhux maħdum [1], kif emendat l-aħħar bir-Regolament (KE) Nru 1336/2000 [2], u b’mod partikolari l-Artikolu 11 tiegħu,
Billi:
(1) Fin-nuqqas ta’ deċiżjoni tal-Kunsill fuq il-proposta tal-Kummissjoni [3] maħsuba biex tistabbilixxi l-għetiebi massimi ta' garanziji għall-ħsad ta’ l-2002, 2003 u 2004, għall-ħsad ta’ l-2002 l-Istati Membri ma jistgħux jissodisfaw il-limiti ta’ żmien biex joħorġu dikjarazzjonijiet ta’ kwoti lill-produtturi jew dawk biex jikkonkludu kuntratti ta’ kultivazzjoni stabbiliti bir-Regolament tal-Kummissjoni (KE) Nru 2848/98 tat-22 ta’ Diċembru 1998 li jippreskrivi regoli dettaljati għall-applikazzjoni tar-Regolament tal-Kunsill (KEE) Nru 2075/92 rigward l-iskema ta' premiums, kwoti ta’ produzzjoni u l-għajnuna speċifika li għandha tingħata lill-gruppi produtturi fis-settur tat-tabakk mhux maħdum [4], kif emendat l-aħħar bir-Regolament (KE) Nru 1441/2001 [5]. Dawk il-limiti ta’ żmien ikollhom għalhekk jiġu diferiti.
(2) Il-miżuri li hemm previst dwarhom f’dan ir-Regolament huma skond il-fehma tal-Kumitat ta’ Ġestjoni għat-Tabakk,
ADOTTAT DAN IR-REGOLAMENT:
Artikolu 1
L-Artikolu 55 tar-Regolament (KE) Nru 2848/98 huwa mibdul b’dan li ġej:
"Artikolu 55
1. Għall-ħsad ta’ l-2002, minkejja l-Artikolu 22(3), l-Istati Membri għandhom joħorġu dikjarazzjonijiet ta’ kwoti lil produtturi individwali li mhumiex membri ta’ grupp u lil gruppi produtturi sat-30 ta’ April 2002.
2. Għall-ħsad ta’ l-2002, minkejja l-Artikolu 10(1), kuntratti ta’ kultivazzjoni jridu jiġu konklużi, bl-eċċezzjoni ta’ każi ta' force majeure, sat-30 ta’ Ġunju 2002."
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, fit-18 ta’ Marzu 2002.